google/wiki40b huggingface dataset:
Sol Goldstein

Biografija

Gimė 1914 m. kovo 30 d. Jurbarke. Lietuvą okupavus naciams buvo nužudyta visa Z. Goldšteino šeima, o jis pats trejus metus praleido Buchenvaldo koncentracijos stovykloje, vėliau prisijungė prie partizanų. 1948 m. išvyko į JAV, kur gana greitai įsigijo Harry J. Bosworth dantų švaros priemonių parduotuvę Skokio priemiestyje Čikagoje. XX a. septintajame dešimtmetyje Z. Goldšteinas aktyviai dalyvavo vietos žydų bendruomenės gyvenime. Buvo įvairių organizacijų vadovu, tame tarpe Holokausto išsigelbėjusių asociacijos, tarptautinio žydų fondo Čikagos skyriaus vadovu bei Čikagos sionistų federacijos prezidentu. 1976 m. suorganizavo Izraelio premjero Ichakas Rabinas susitikimą su Čikagos žydais. 1978 m. suorganizavo susitikimą su Izraelio premjeru Menachem Begin.
1976-1977 m. aktyviai kovojo prieš vietos neonacius, kurie rengė demonstracijas ir maršus nukreiptus prieš juodaodžius. Jis tapo kovos su Amerikos nacių maršais Čikagos priemiesčiuose lyderiu, kaip liudininkas ir ieškovas dalyvaudavo neonacių teismo procesuose. Z. Goldšteinas mirė 1992 m. rugsėjo 3 d. palikdamas 5.1 milijonus dolerių turto. Po jo mirties tarptautinis žydų fondas susisiekė su jo dukterimis dėl $660,000 dolerių skolos nors per savo gyvenimą Z. Goldšteinas fondui paaukojo 1,6 milijonus dolerių. Goldšteino palikuonys atsisakė sumokėti pinigus ir tarptautinis žydų fondas juos padavė į teismą, tačiau 1995 m. šalims draugiškai susitarus teismo procesas buvo nutrauktas.
Motorola MC14500B

Motorola MC14500B buvo neįprastas procesorius, turėjęs tik vieno bito apimties registrus ir duomenų magistralę. Jo architektūra neblogai tiko įvairių relinių schemų logikai pakeisti bei visur kur programos tikslas buvo ne atlikti apskaičiavimus, o priimti sprendimą. Procesorius buvo reklamuojamas kaip atsparus trikdžiams. Procesorius buvo pasiūlytas 1977 m. ir 1995 m. vis dar buvo gaminamas. 
Procesorius buvo naudojamas mokymui skirtame kompiuteryje WDR-1, turėjusiame 512 bitų atminties.  
Procesorius palaikė 16 komandų, veikdamas iki  1 MHZ dažniu. Vidinio programos adreso skaitiklio nebuvo.  Didžiausias galimas komandų skaičius priklausė nuo išorinio adreso skaitiklio talpos.
Gliukoneogenezė

Gliukoneogenezė – metabolinis kelias, kuriame yra gaminama gliukozė iš ne angliavandenių substratų, bet iš tokių junginių, kaip laktatas, glicerolis ir gliukogeninės aminorūgštys.
Žmonėse ir kituose gyvūnuose, tai vienas iš dviejų pagrindinių kelių palaikyti gliukozės koncentraciją kraujyje. Kitais žodžiais, gliukozės lygis kraujyje yra palaikomas glikogeno skaidymu – glikogenolize.
Gliukoneogenezė yra visur esantis procesas, kuris vyksta augaluose, gyvūnuose, grybuose ir kituose mikroorganizmuose. Gyvūnuose gliukoneogenezė vyksta kepenyse ir mažiau intensyviau inkstuose. Šis procesas vyksta kai pasninkaujama, badaujama, laikomasi dietos arba intensyviai mankštinamasi, taip pat jis yra labai endergoninis. Pavyzdžiui, kelias nuo piruvato iki gliukozės-6-fosfato reikalauja 4 molekulių ATP ir 2 molekulių GTP.

Vieta

Žmonėse gliukoneogenezė apsiriboja kepenimis ir mažesniu mastu inkstuose.
Sankt Galenas

Geografija

Sankt Galenas yra įsikūręs slėnyje maždaug 700 metrų aukštyje. Tai vienas aukščiausiai esančių Šveicarijos miestų. Netoli miesto telkšo Bodeno ežeras, o šalia stūkso Apencelio Alpės.
World's Finest Comics

World’s Finest Comics buvo Amerikos komiksų knyga, kurią leido „DC Comics“ nuo 1941 m. iki 1986 m. Serijos iš pradžių vadinosi World’s Best Comics dėl savo pirmojo numerio, #2 numeris (1941) pasikeitė į labiau pažįstamą pavadinimą. Greičiausiai pakeitimo priežastis yra ta, jog DC gavo laišką iš „Better Publications, Inc.“ nutraukti leidimą, nes pastarieji jau leido komiksą Best Comics nuo 1939 m. lapkričio mėn.
Faktiškai kiekviename numeryje buvo 2 DC svarbiausi superherojai: Supermenas ir Betmenas. Taip pat ankstesniuose numeriuose pasirodydavo ir Betmeno bendražygis Robinas.

Apžvalga

World’s Best #1 numerio idėja kilo iš 1940 New York World’s Fair Comics, komikso su 96 puslapiais ir kartoniniu viršeliu, kur buvo pristatomas Supermenas, Betmenas ir Robinas. Prieš metus dar buvo panašus 1939 New York World's Fair Comics komiksas, kuris pristatė Supermeną, bet be Betmeno ir Robino, nes Bill Finger ir Bob Kane dar nebuvo jų sukūrę.
Nikolajus Čiaginas

Nikolajus Čiaginas (rus. Николай Чагин, 1823 m. – 1909 m.) – rusų inžinierius, architektas, dirbęs Lietuvoje.

Biografija

1845 m. baigė Sankt Peterburgo Technologijos institutą, jam Sankt Peterburgo dailės akademija suteikė pastatų statybos teisę. Nuo 1853 m. Peterburgo akademijos narys. Statė stačiatikių cerkves Vitebsko ir Mogiliavo gubernijose. Nuo 1859 m. – Vilniaus apygardų mokyklų architektas, 1864–1885 m. – Vilniaus gubernijos architektas, 1900 m. išvyko į Sankt Peterburgą.
Pastatai dažniausiai neobizantiški, kartais su kitų senųjų architektūros stilių elementais.
Pedosfera

Pedosfera (gr. πέδον, + σφαίρα) – tai Žemės rutulio sfera, apimanti paviršinį sluoksnį, kuriame vyksta dirvodaros procesai. Dirvožemis arba dirva yra paviršinis purusis, derlingasis, Žemės plutos sluoksnis, susidaręs iš gimtosios uolienos. Dirvožemis yra geologinių ir dirvodaros procesų produktas, susidaręs per daugelį tūkstančių metų. Dirvodaros kryptį, eiga lemia vadinamieji dirvodaros veiksniai: klimatas, gimtosios uolienos sudėtis ir amžius, reljefas, augalija, gyvūnija ir mikroorganizmai. Dirvožemio susidarymas yra ilgas, lėtas, nuolatinis procesas, priklausantis nuo geografinės vietovės ir landšafto. Viena labai svarbi dirvožemio savybė – rūgštingumas. Jis neigiamai veikia augalų vystymąsi, kenkia daugeliui naudingų dirvožemio organizmų.
Terasfera ir pedosfera yra glaudžiai tarpusavyje susijusios, todėl jos aptariamos kartu. Sausumos paviršiuje ir paviršiniame dirvožemio sluoksnyje auga augalai, veisiasi gyvūnai ir mikroorganizmai.
Bostonas

Istorija

Miestą 1630 m. rugsėjo 17 d. įkūrė puritonų kolonistai iš Anglijos. 1689–1691 m. naujakurių sukilimo prieš kolonijinę vadovybę centras. XVIII a. vienas didžiausių britų centrų Šiaurės Amerikoje. Miestą 1773 m. išgarsino vadinamoji Bostono arbatėlė – pagarsėjusi trylikos kolonijų protesto akcija prieš Didžiosios Britanijos valdžios sprendimą Rytų Indijos bendrovei be muitų įvežti arbatą į Šiaurės Ameriką. Tuo itin pasipiktino vietos pirkliai, kurie 1773 m. gruodžio 16 d. į jūrą išpylė 342 arbatžolių dėžes, kainavusias 18000 svarų sterlingų. Arbatėlė sukėlė tolimesnį britų kolonijų regione siekį išsilaisvinti. JAV nepriklausomybės karo metu Bostone vyko atkaklūs mūšiai. XIX a. Bostonas tapo svarbiu JAV pramonės centru. 1872 m. įvyko didysis Bostono gaisras, kurio metu nuniokota 26 ha miesto teritorijos. XX a. pradžioje ir viduryje pramonė smuko. 1919 m. sausio 15 d. miestą sukrėtė Bostono melasos katastrofa. Nuo 1970 m. Bostonas persitvarkė į intelektualų ir pažangių technologijų taikymo centrą, miesto ekonomika auga.

Architektūra ir kultūra

Bostono istorinis centras netaisyklingo plano. Mieste išlikę daug XVIII ir XIX a. neoklasicizmo ir neoromaninių pastatų. Žymiausi: Karališkoji bažnyčia, Valstijos rūmai, Švč. Trejybės bažnyčia, Bostono viešoji biblioteka. Bostone gausu muziejų, tarp kurių žymiausi – Amerikos dailės ir mokslų akademija. Tolimųjų Rytų meno muziejus, Bostono dailės muziejus, veikia planetariumas, akvariumas. Bostone leidžiamas tarptautinis dienraštis „The Boston Globe“, nuo 1976 m. koncertinę veiklą vykdo roko grupė „Boston“.

Sportas

Bostone populiariausia sporto šaka krepšinis. Žymiausias klubas – 17 kartų laimėjęs NBA čempionatus Bostono „Celtics“.
Populiarus ir ledo ritulys. Bostono „Bruins“ klubas 6 kartus tapo Stenlio taurės laimėtoju. Vienas seniausių Bostono sporto klubų – 1901 m. įkurtas beisbolo Šiaurės Amerikos pagrindinės lygos klubas Bostono „Red Sox“.
Mieste organizuojama daug sporto renginių. Nuo 1897 m. kasmet balandžio mėnesį vyksta Bostono maratonas. 1994 m. vyko XV pasaulio futbolo čempionatas.
Smouk Kryko dykuma

Smouk Kryko dykuma (angl. Smoke Creek Desert) – dykuma šiaurės vakarų Nevadoje (JAV). Į šiaurę nuo Piramidės ežero, į vakarus nuo Foks Reindžo kalnų (angl. Fox Range), į rytus nuo Smouk Kryko kalnų (angl. Smoke Creek Mountains).
Pietinėje dykumos dalyje yra Piramidės ežero indėnų rezervacija (angl. Pyramid Lake Indian Reservation), rytiniu šios dykumos pakraščiu eina geležinkelio linija. Šiaurės rytų dalyje, tarp Foks Reindžo ir Grenit Reindžo kalnų (angl. Granite Range), Smouk Kryko dykuma pereina į Blek Roko dykumos plają.
Dykuma yra maždaug 1170 m aukštyje virš jūros lygio.
Tešubas

Tešubas (angl. Teshub, Teshup, Tešup) – huritų dangaus ir audrų dievas. Kilęs iš hatų dievo Taru. Hetitai ir luviai jį vadino Tarhun (kiti variantai Tarhunt, Tarhuwant, Tarhunta). Hetitiškas vardas kilęs iš šaknies het. *tarh-  'sutriuškinti, nukariauti'.

Aprašymas

Tešubas būdavo aprašomas kaip laikantis trigubą žaibą ir ginklą, paprastai kovos kirvį (dažnai kirvį dviguba galva labrį) ar buožę. 
Anatolijoje įprastas šventas gyvūnas bulius buvo jo gyvūnas atributas. Tešubo karūna buvo raguota, jo vežimą traukė buliai Seris ir Huris, ant jų jis jodavo.

Šeima

Pagal huritų mitą apie Tešubo kilmę Tešubo gyvybė užsimezgė, kai dievas Kumarbis nukando ir prarijo savo tėvo Anu genitalijas. Tuo šis mitas panašus į graikų mitą apie Uraną, Kroną ir Dzeusą, kuris aprašytas Hesiodo „Teogonijoje“. Tešubo broliai buvo Aranzah (Tigro upės personifikacija), Ulikumis (Ullikummi, akmeninis milžinas) ir Tashmishu.
Huritų dievų sistemoje Tešubas poroje su deive motina Hebata, o hetitų dievų sistemoje jo pora saulės deivė Arinitė (Arinniti) (Arinos miesto deivė). Tai buvo labai senas kultas, panašus į bulių ir motinų garbinimą Čatal Hiujuke neolito laikais. 
Tešubo sūnus buvo kalnų dievas Saruma.

Drakonai

Pagal hetitų mitus vienas didžiausių Tešubo žygių buvo drakono Ilujankos nužudymas. 
Egzistuoja ir mitų apie jo konfliktą su jūrų būtybe (galbūt gyvate) Hedammu .
Papiškiai (Inturkė)

Istorija

1704 m. minimas Molėtų krikšto metrikų knygoje.
Novus homo

Novus homo (arba: homo novus, dgs. novi homines, lot. „naujas žmogus“) yra Senovės Romoje vartotas terminas, reiškiantis žmogų, kuris pirmasis savo šeimoje yra išrinktas į Senatą, ypač konsulu.

Istorija

Pagal tradiciją Senato nariai ir konsulai būdavo tik patricijai. Kai plebėjai gavo teisę būti išrinktais į Senatą, jie buvo vadinami novi homines. Laikui bėgant novi homines tapo vis retesniu reiškiniu, nes kai kurios plebėjų šeimos įsitvirtino Senate ne blogiau už patricijus. Pirmojo Pūnų karo laikais buvo sencacija, jei novi homines būdavo išrenkami dvejus metus paeiliui (Gajus Fundanijus Fundulas 243 m. pr. m. e., Gajus Lutacijus Katulas 242 m. pr. m. e.). 63 m. pr. m. e. Markas Tulijus Ciceronas tapo pirmuoju novus homo per daugiau nei trisdešimt metų.
Vėlyvojo Romos respublikoje skirtumai tarp luomų buvo mažiau svarbūs. Konsulais tapdavo žmonės iš naujojo elito, dirbtinės aristokratijos šeimų, kurios būdavo kilusios iš konsulo, nepriklausomai nuo to kokiam luomui jis priklausė.
Takashi Murakami

Biografija

Takašis Murakamis gimė 1962 m. vasario 1 d. Tokijuje. Jis mokėsi Tokijo nacionaliniame vaizduojamųjų menų ir muzikos universitete. 1986 m. įgijo vaizduojamųjų menų bakalauro laipsnį, 1993 m. − daktaro. 1989 m. Tokijuje įvyko pirmosios T. Murakamio personalinės parodos. Po mokslų baigimo T. Murakamis sparčiai pradėjo garsėti, 1995 m. jo darbai pirmą kartą eksponuoti Europoje − Venecijos bienalėje, įvyko personalinės parodos Paryžiuje ir Stokholme. 1996 m. jo tapybos ir skulptūros kūriniai parodyti Azijos-Ramiojo vandenyno šalių šiuolaikinio meno trienalėje Kvinslendo dailės galerijoje Brisbene Australijoje. T. Murakamis buvo apmokytas tradiciniuose japonų menuose. Jis naudojo savo kūryboje manga ir anime būdingą supaprastintą dvimatį formų vaizdavimą kurdamas postmoderniojo meno kūrinius. Ši meno kryptis pavadinta Superflat terminu ir sulaukė kitų pasekėjų. 2001 m. T. Murakamis įsteigė „Kaikai Kiki Co.“ kompaniją, kuri užsiėmė meninės produkcijos gamyba, atstovavimu T. Murakamiui ir kai kuriems kitiems japonų menininkams, bei meno festivalio GEISAI organizavimu. 2003 m. T. Murakamis bendradarbiavo su Prancūzijos „Louis Vuitton“ mados namais, jo stiklo plastiko skulptūra „Miss Ko2“ Niujorke aukciono metu buvo parduota už 567,5 tūkst. JAV dolerių ir tapo brangiausiu gyvo japonų menininko kūriniu.
Apie 2005 m. T. Murakamis plačiai pagarsėjo tarptautiniu mastu. Jis ne vien kūrė, bet ir dirbo meno kuratoriaus, organizatoriaus darbus, teorizavo, pristatinėjo Japonijos menininkus. 2007 m. T. Murakamio kapitalinė paroda buvo suorganizuota Los Andželo šiuolaikinio meno muziejuje, kuri vėliau parodyta Šiuolaikinio meno muziejuje Frankfurte prie Maino Vokietijoje, Bruklino muziejuje Niujorke JAV (2008) ir Bilbao Gugenheimo muziejuje Ispanijoje (2009). 2010 m. įvyko T. Murakamio meno paroda Versalio rūmuose prie Paryžiaus. 2008 m. T. Murakamio skulptūra „Mano vienišas kaubojus“ (sukurta 1998 m.) viešo aukciono metu buvo parduota už 15,2 mln. JAV dolerių, pats menininkas 2011 m. teigė gyvenantis toli gražu ne prabangiai ir neišgalintis kol kas nusipirkti namo. 2012 m. Al Riwaq meno centre Dohoje Katare pademonstruotas T. Murakamio 100 m ilgio paveikslas, skirtas 2011 m. žemės drebėjimui Japonijoje. 2013 m. T. Murakamis debiutavo kine sukūręs vaidybinį-animacinį filmą vaikams „Medūzos akys“. 2014 m. įvyko paroda Milano karališkuosiuose rūmuose (Pallazo Reale). T. Murakamio kūrybai būdinga pop, anime ir otaku kultūrų bruožų sintezė plokštuminėje erdvėje. Jo kūryba priskiriama neopopmenui.
Šilutės–Kulėšų siaurasis geležinkelis

Siaurukas Šilutė-Kulėšai – 1435 mm vėžės pločio geležinkelio atkarpa, ėjusi Šilutės miesto apylinkėse Klaipėdos krašte iki Antrojo pasaulinio karo pabaigos. Ši geležinkelio atkarpa priklausė ir ją eksploatavo siaurųjų geležinkelių kompanijos, todėl ji klaidingai buvo vadinama siauruoju geležinkeliu.

Istorija

Geležinkelio statyba buvo baigta 1913 m. gruodžio 1 d., jis turėjo standartinio (1435 mm) pločio vėžes, todėl šis geležinkelis neturėtų būti vadinamas siauruku. Investavę akcininkai norėjo pagerinti vietinį susisiekimą bei pritraukti krovinių iš Didžiosios Lietuvos gilumos. Papildomų krovinių atsirado prie siauruko geležinkelio prijungus Šilutės uostą. Keleivių buvo nedaug ir jų skaičius nuolat mažėjo.
Apie 1930 m. Šilutės-Kulėšų geležinkelis turėjo bagažo autobusą, kuriuo gabendavo keleivius ir nedidelius krovinius iš Žemaičių Naumiesčio į Šilutę.
Visą gyvavimo laikotarpį geležinkelį aptarnavo du lokomotyvai B-n2, be to eksploatacijoje buvo du keleiviniai ir devyni krovininiai vagonai. Žibuose (dabar Lietuvninkų g., Šilutėjė) buvo šio geležinkelio stotis. Traukiniai taip pat sustodavo Šilutės geležinkelio (Tilžės – Klaipėdos linija) stotyje.
1913 m. geležinkelis pervežė 35 tūkst. keleivių ir 13 tūkst. t krovinių, o 1939 m. – 22,7 tūkst. keleivių ir 14 tūkst. t krovinių.
Iškart po Antrojo pasaulinio karo geležinkelio bėgiai buvo išardyti.

Eksploatuotojas

„Ostdeutsche Eisenbahn-Gesellschaft“.
Habemus papam

Habemus papam! ('Turime popiežių!') – yra pranešimas apie Romos katalikų popiežiaus išrinkimą. Pranešimas skaitomas lotynų kalba kardinolo protodiakono iš centrinio Šv. Petro bazilikos balkono Vatikane. Po pranešimo, naujasis popiežius pristatomas žmonėms ir suteikia savo pirmąjį Urbi et orbi palaiminimą.
Teisinis auditas

Teisinis auditas - teisinė organizacijos (dažniausiai - įmonės) patikra, vertinimas; audito rūšis. Vykdomas prieš perkant įmonę (kontrolinį akcijų paketą), pasunkėjus jos finansinei būklei, keičiantis įmonės valdymo organams, reikalaujant kredito įstaigai ar investuotojui (pvz., ketinančiam suteikti ilgalaikę ir arba didelę paskolą, įsigyjant obligacijų ir pan.), kai vykdomi susiliejimai ir įsigijimai ir kt.

Reikšmė

Paskirtis - padėti išvengti nepagrįstos rizikos, gauti informaciją, svarbią dėl įmonės pirkimo (tęsimo, nutraukimo, derybų eigos ir pan.). Teisinis auditas gali paveikti pirkėjo poziciją, sprendimą pirkti ar ne, palengvinti įmonės perleidimo sandorį (parengiant pirkimo-pardavimo sutartį). Pardavėjui gali padėti išsiaiškinti tikrąją įmonės būklę ir pasirengti tinkamai informuojant pirkėjus.

Objektas

Teisinio audito metu analizuojama ir vertinama informacija apie įmonę, jos turtą, veiklą, santykius su partneriais, įvairiomis organizacijomis (pvz., su valdžios institucijomis). Tokios analizės dėka gali būti atskleista informacija, neatsispindinti finansinėse ataskaitose. Audito objektas gali būti darbo santykiai, prekyba, sutartys (reikalavimai bei ir įsipareigojimai pagal jas), išankstinės sutartys, ginčai, intelektinė nuosavybė, draudimas, neįprasta veikla, sandoriai, kt.
Konradas Tiuringietis

Biografija

Tiuringijos žemės grafo Hermano ir Sofijos Bavarietės sūnus, Heseno grafas. 1231 m. Kryžiaus žygyje žuvus broliui Liudvikui, tapo Tiuringijos landgrafu ir Heseno valdytoju, grafu fon Gudensbergu. 1234 m. įstojo į Vokiečių ordiną.
Išrinktas Vokiečių ordino didžiuoju magistru ypatingų darbų neatliko, nes po metų mirė Romoje. Palaidotas Marburgo Šv. Elžbietos bažnyčioje.
Virginijus Šmigelskas

Biografija

Augo Širvintose. Čia baigė 7 klases ir 1975 m. pirmasis iš Širvintų rajono išvyko į tuometę respublikinę Panevėžio internatinę sporto mokyklą. 1979 m. baigė vidurinę mokyklą. 1985 m. baigė Vilniaus universiteto Istorijos fakultetą, taip pat įgijo dramos režisūros specialybę. 1994–1999 m. studijavo teisę Vilniaus universiteto Teisės fakulteto neakivaizdiniame skyriuje. Stažavosi Vokietijoje ir Anglijoje.
1985–1987 m. Lietuvos knygų rūmų redaktorius. 1987–1989 m. Širvintų rajono kultūros namų direktorius. 1989–1991 m. Lietuvos kultūros fondo Kultūros veikėjų susivienijimo skyriaus viršininkas, 1991–1993 m. Kultūros ir švietimo ministerijos Kultūros ir meno informacijos agentūros atsakingasis sekretorius, 1993–1995 m. Etninio atgimimo ir plėtros fondo direktorius, 1995–1999 m. Blokados fondo direktorius. 1999–2000 m. Specialios paskirties AB „Vilniaus šilumos tinklai“ teisininkas. 2000 m. Vilniaus pedagoginio universiteto socialinės politikos dėstytojas. 2001–2002 m. Regionų plėtros instituto direktorius. 2002 m. UAB „RSVP“ direktorius.
1995–2000 m. Lietuvos centro sąjungos narys, Tarybos narys. 1997–2000 m. Vilniaus miesto savivaldybės Tarybos narys pagal Lietuvos centro sąjungos sąrašą. 2000 m. gegužės 15 d. – 2000 m. spalio 18 d. Seimo narys pagal Lietuvos centro sąjungos sąrašą, Kaimo reikalų komiteto narys, Seimo delegacijos Tarpparlamentinėje Sąjungoje narys. Nuo 2004 m. Valstiečių ir Naujosios demokratijos partijų sąjungos narys, Vilniaus skyriaus pirmininkas, 2005 m. Lietuvos valstiečių liaudininkų sąjungos narys, sąjungos tarybos narys, Vilniaus regiono koordinatorius.
Vaikai Eglė, Akvilė.
Iskra Rîbnița

Pasiekimai

2017 m. užėmė 8 vietą Divizia A pirmenybėse. tai yra geriausias klubo pasiekimas.
Planšetinis kompiuteris

Planšetinis kompiuteris (angl. tablet computer), šnek. planšetė – nešiojamas mobilusis kompiuteris su lietimui jautriu ekranu, didesnis už mobilųjį telefoną ar delninį kompiuterį. Atpažįsta rankos ar specialaus rašiklio (stiliaus) prisilietimą, nėra valdomas pele ar klaviatūra, tačiau tekstui suvesti naudojama virtuali klaviatūra. Skirtas el. pašto tikrinimui, naršymui internete, el. knygų skaitymui, pramogoms ir kitoms pan. reikmėms.
Planšetiniuose kompiuteriuose naudojamos x86 ir ARM architektūros, populiariausios naudojamos operacinės sistemos yra iOS, Android, webOS, MeeGo, Microsoft Windows CE, Linux bei Chrome OS.
Planšetinio kompiuterio ir išmaniojo telefono hibridas vadinamas planšetofonu.
Sinhalai

Religija

Dauguma sinhalų (93 %) yra Teravados budizmo, kuris yra stipriai paveiktas hinduizmo, pasekėjai. Hinduizmo įtaka pasireiškia ne dėl artumo su Indija, bet dėl to, kad iš Šiaurės Indijos atvykę sinhalai iki budizmo įvedimo III a. pr. m. e. buvo hinduistais. Be to, Šri Lankoje yra didelė musulmonų bendruomenė, kuri kilusi iš arabų pirklių bendruomenės.

Kilmė

Pagal legendą sinhalai atsikraustė į Šri Lanką vadovaujami Kalingos (dabar Orisos provincija šiaurės rytų Indijoje) princo Vidžajos. O apie 247 m. pr. m. e. Ašokos sūnus Mahinda Šri Lankoje įdiegė budizmą. Pasaulyje yra apie 15 mln. sinhalų, dauguma gyvena Šri Lankoje, apie 400 000 užsienyje, daugiausiai pietryčių Azijoje, Artimuosiuose Rytuose ir Didžiojoje Britanijoje.

Etimologija

Sinhalai taip pat vadinami "helais" ar "sinhelais". Sinha reiškia liūtą, o hela - "pirmykštis". Žodis Sinhala reiškia "liūto žmonės" ir yra susijęs su mitu, aiškinančiu sinhalų protėvio, princo Vidžajos, kilmę. Paskutinė karalių dinastija saloje vadinosi sinhais ir iš čia kilo žodis sinha.

Geografinis pasiskirstymas

Dauguma sinhalų gyvena Šri Lankoje (daugiausia pietinėje ir vakarinėje dalyje), bet yra didelės bendruomenės Pietryčių Azijoje ir Vidurio Rytuose, kur jie įdarbinami kaip darbininkai-imigrantai. Mažos bendruomenės taip pat yra Europoje (Didžioji Britanija ir Italija) ir Šiaurės Amerikoje (ypač Kanadoje).

Kalba

Sinhalų kalba, vadinama "Helabasa", turi dvi formas: rašytinę ir žodinę. Rašytinė naudoja daugybę sanskrito žodžių, o žodinės kalbos formos yra unikalios. Dauguma senųjų sinhalų tekstų, tokių kaip Hela Atuwa, buvo sunaikinti, išvertus į pali. Kiti svarbūs sinhalų tekstai yra Amar Wathura, Kavu Silumina, Jathaka Potha ir Sala Liheeniya.

Šiuolaikiniai sinhalai

Sinhalai save identifikuoja pagal sinhalų kalbą, paveldimumą (tačiau jie fiziškai nesiskiria nuo kaimyninių tautų) ir budizmą. Tuo jie skiriasi nuo Šri Lankos tautinės mažumos - tamilų. Pastaraisiais metais sinhalai pradėjo dominuoti politiniame ir ekonominiame salos gyvenime.
Dėl geros sveikatos priežiūros gyvenimo trukmė pasiekė 72 metus. Moterų emancipacija sukėlė daugybę socialinių pokyčių ir lyčių lygybę - tarp svarbių politikių buvo buvusi premjerė Sirimavo Bandaranaike ir prezidentė Chandrika Kumaratunga. Sinhalai turi stabilų gimstamumą, o jų gyventojų prieaugis, lyginant su Indija ir kitomis pietų Azijos šalimis, yra gan mažas.
Mykolas Jonas Gorskis

Veikla

Nuo 1736 m. – Derkinčių seniūnas, 1737 m. – Žemaitijos pataurininkis, 1742 m. – Petychorsko vėliavos įgaliotinis, 1743 m. – Žemaitijos pilies teisėjas, 1745 m. Viekšnių ir 1747 m. Tendžiogalos tijūnas, 1753 m. – Lietuvos iždo tribunolo maršalka, 1758 m. – Užvenčio seniūnas, 1765 m. – Žemaitijos generalinis vėliavininkas, 1766 m. – Žemaitijos kaštelionas.
Pasižymėjo mecenatystėje – fundavo Vilniaus Šv. Dvasios bažnyčios Švč. Dievo Motinos altorių, 1773 m. skyrė lėšų Telšių bernardinų vienuolyno bažnyčios centrinio altoriaus Šv. Antano paveikslo įsigijimui. Jo III žmona Rachelė Marija Petkevičiūtė-Gorskienė 1788 m. pastatė naują medinę Čedasų bažnyčią, fundavo bažnyčios didyjį altorių, dovanojo arnotus, kielikus, monstranciją.

Valdos

Mykolas Gorskis iš tėvo paveldėjo, iš žmonų kaip nuotaikos kraitį gavo ir iš brolių nupirko Telšių paviete Beržėnų, Biržuvėnų, Šarkių, Ketūnų ir Salantų dvarus, Trakų paviete – Scipjoniškių ir Lelionių dvarus, o Gardino paviete – Lebiodų bei Olževo dvarus.

Apdovanojimai

Apdovanotas Abiejų Tautų Respublikos Šventojo Stanislovo ordinu (1772 m.) ir Rusijos šv. Onos pirmos klasės ordinu.